SKRIFTLIG FORESPØRGSEL E-0315/03

af Chris Davies (ELDR) til Kommissionen

(10. februar 2003)

Om: Dataanalyse af illegale stoffer i EU

Hvilke bestræbelser gør Kommissionen sig for at sikre fælles definitioner og fremgangsmåder med hensyn til dataindsamling og analyser vedrørende brugen af illegale stoffer i medlemsstaterne?

Svar afgivet på Kommissionens vegne af David Byrne

(13. marts 2003)

Det Europæiske Overvågningscenter for Narkotika og Narkotikamisbrug i Lissabon (EONN), som er et af de 12 decentraliserede EU-agenturer, blev oprettet i 1993 med henblik på at forsyne EU og medlemsstaterne med objektive, troværdige og sammenlignelige oplysninger om narkotika og narkotikamisbrug og følgerne heraf.

Forskellige metoder og redskaber anvendes til at vurdere narkotikasituationen i hele EU.

EONN har defineret fem vigtige epidemiologiske indikatorer for indsamlingen og fortolkningen af sammenlignelige data:

- udbredelse og narkotikamisbrugsmønstre i hele befolkningen

- udbredelse og mønstre for så vidt angår problematisk narkotikamisbrug

- narkotikarelaterede smitsomme sygdomme

- dødsfald som følge af narkotikamisbrug og narkotikamisbrugeres dødelighed

- efterspørgsel efter behandling for narkotikamisbrug.

Den kvalitative forskning fokuserer på betydninger, opfattelser, processer og sammenhænge inden for narkotikamiljøet og bidrager til forståelsen af narkotikamisbrugsmønstrene og reaktionerne herpå. EONN forvalter et netværk for og en database over kvalitativ forskning i Europa. Man sigter mod at gøre kvalitativ narkotikaforskning tilgængelig for forskere, de nationale kontaktorganer i REITOX-samarbejdet, nationale eksperter, kommentatorer, som beskæftiger sig med narkotikapolitik og indgreb over for narkotikamisbrug, og studerende.

Udarbejdelse af modeller omfatter anvendelse af matematiske formler eller computerprogrammer med henblik på at nå frem til en forenklet model af en proces. Slutresultatet kan være en model, som er nyttig, når man skal undersøge forskellige konsekvenser under forskellige forhold eller indgreb eller, for så vidt angår den fremtidige udvikling med hensyn til udbredelse af narkotikamisbrug eller narkotikarelaterede smitsomme sygdomme som f.eks. hepatitis C, en vurdering, der foretages på grundlag af de mest sandsynlige hypoteser.

EONN samarbejder på dette område med en række vigtige partnere på tre forskellige plan:

- EONN indsamler oplysninger gennem REITOX-netværket, som har nationale kontaktorganer i alle 15 medlemsstater, i Kommissionen og i Norge.

- De nationale kontaktorganer i REITOX-samarbejdet indsamler epidemiologiske oplysninger om narkotikamisbrug og følgerne heraf, samtidig med at de samarbejder med EONN med henblik på at forbedre sammenligneligheden af data.

- Det internationale videnskabelige samfund samarbejder med programgruppen med henblik på at udvikle nye metoder til at undersøge narkotikamisbrug og at øge antallet af dybtgående videnskabelige analyser.

- Nationale og internationale organisationer samarbejder med programgruppen med henblik på at udveksleoplysninger og samarbejde om forskningsprojekter.

Arbejdet vedrørende narkotikarelaterede dødsfald og undersøgelser af narkotikamisbrug koordineres med Eurostat.